CELEX: 32020D0245
Language: sk
Date: 2020-02-17 00:00:00
Title: Rozhodnutie Rady (EÚ) 2020/245 zo 17. februára 2020 o pozícii, ktorá sa má v mene Európskej únie zaujať v Rade pre partnerstvo zriadenej Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o prijatie rokovacieho poriadku Rady pre partnerstvo a rokovacích poriadkov Výboru pre partnerstvo, podvýborov a iných orgánov zriadených Radou pre partnerstvo a o stanovenie zoznamu podvýborov, na účely vykonávania uvedenej dohody s výnimkou jej hlavy II

25.2.2020   
               
               
                  SK
               
               
                  Úradný vestník Európskej únie
               
               
                  L 52/3
               
            
         ROZHODNUTIE RADY (EÚ) 2020/245
         zo 17. februára 2020
         o pozícii, ktorá sa má v mene Európskej únie zaujať v Rade pre partnerstvo zriadenej Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o prijatie rokovacieho poriadku Rady pre partnerstvo a rokovacích poriadkov Výboru pre partnerstvo, podvýborov a iných orgánov zriadených Radou pre partnerstvo a o stanovenie zoznamu podvýborov, na účely vykonávania uvedenej dohody s výnimkou jej hlavy II
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91, článok 100 ods. 2, články 207 a 209 v spojení s jej článkom 218 ods. 8 prvým pododsekom a článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (1) (ďalej len „dohoda“) bola podpísaná v Bruseli 24. novembra 2017 a predbežne sa vykonáva od 1. júna 2018.
                  
               
                     (2)
                  
                  
                     Článkami 362 a 363 dohody sa zriaďuje Rada pre partnerstvo a Výbor pre partnerstvo s cieľom uľahčiť vykonávanie dohody.
                  
               
                     (3)
                  
                  
                     Podľa článku 362 ods. 4 dohody Rada pre partnerstvo prijme svoj rokovací poriadok a podľa článku 363 ods. 4 dohody Rada pre partnerstvo vo svojom rokovacom poriadku určí úlohy Výboru pre partnerstvo, ako aj spôsob jeho práce.
                  
               
                     (4)
                  
                  
                     S cieľom zabezpečiť účinné vykonávanie dohody by sa mali prijať rokovacie poriadky Rady pre partnerstvo a Výboru pre partnerstvo.
                  
               
                     (5)
                  
                  
                     V súlade s rozhodnutím Rady (EÚ) 2018/104 (2) môže Rada pre partnerstvo počas predbežného vykonávania dohody prijímať iba tie rozhodnutia, ktoré sa týkajú záležitostí, ktoré patria do rozsahu predbežného vykonávania dohody tak, ako sa stanovuje v uvedenom rozhodnutí.
                  
               
                     (6)
                  
                  
                     Podľa článku 364 ods. 2 dohody sa stanovuje, že Rada pre partnerstvo môže rozhodnúť, že zriadi podvýbory alebo iné orgány v určitých konkrétnych oblastiach, ktoré jej môžu pomáhať pri plnení jej úloh. Okrem toho vo svojom rokovacom poriadku stanovuje, že Rada pre partnerstvo má určiť zloženie, úlohy a spôsob práce takýchto podvýborov a iných orgánov.
                  
               
                     (7)
                  
                  
                     Rada pre partnerstvo má prijať rokovací poriadok Rady pre partnerstvo a rokovacie poriadky Výboru pre partnerstvo, podvýborov a iných orgánov.
                  
               
                     (8)
                  
                  
                     Je vhodné stanoviť pozíciu, ktorá sa má v mene Únie zaujať v Rade pre partnerstvo, keďže rozhodnutie o prijatí rokovacieho poriadku Rady pre partnerstvo a rokovacích poriadkov Výboru pre partnerstvo, podvýborov a iných orgánov zriadených Radou pre partnerstvo, ako aj o stanovení zoznamu podvýborov, bude pre Úniu záväzné.
                  
               
                     (9)
                  
                  
                     Pozícia Únie v Rade pre partnerstvo by preto mala byť založená na návrhu rozhodnutia Rady pre partnerstvo.
                  
               
                     (10)
                  
                  
                     Toto rozhodnutie sa netýka návrhu rozhodnutia Rady pre partnerstvo v rozsahu, v akom upravuje fungovanie orgánov zriadených na základe dohody podľa jej hlavy II, ktorá obsahuje ustanovenia týkajúce sa spoločnej zahraničnej a bezpečnostnej politiky Únie, ktoré patria do rozsahu pôsobnosti kapitoly 2 hlavy V Zmluvy o Európskej únii. Cieľ a obsah uvedených ustanovení sú odlišné a nezávislé od cieľa a obsahu ostatných ustanovení dohody, ktorými sa zakladá partnerstvo medzi zmluvnými stranami. Súbežne s týmto rozhodnutím sa prijme samostatné rozhodnutie týkajúce sa návrhu rozhodnutia Rady pre partnerstvo v rozsahu, v akom upravuje fungovanie orgánov zriadených na základe dohody podľa jej hlavy II,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Únie zaujať v Rade pre partnerstvo zriadenej Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o prijatie rokovacieho poriadku Rady pre partnerstvo a rokovacích poriadkov Výboru pre partnerstvo, podvýborov a iných orgánov zriadených Radou pre partnerstvo a o stanovenie zoznamu podvýborov, na účely vykonávania uvedenej dohody s výnimkou jej hlavy II, je založená na návrhu rozhodnutia Rady pre partnerstvo (3).
            
            
               2.   Menšie technické zmeny tohto návrhu rozhodnutia môžu prijať zástupcovia Únie v Rade pre partnerstvo bez ďalšieho rozhodnutia Rady.
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 17. februára 2020
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 23, 26.1.2018, s. 4.
         
            (2)  Rozhodnutie Rady (EÚ) 2018/104 z 20. novembra 2017 o podpise v mene Únie a predbežnom vykonávaní Dohody o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (Ú. v. EÚ L 23, 26.1.2018, s. 1).
         
            (3)  Pozrite dokument ST 15226/19 na http://register.consilium.europa.eu.